Kunngjøring av offentlig høring av søknad EFSA/GMO/UK/2006/30 vedrørende omsetning av genmodifisert maishybrid 59122 x 1507 x NK603 til dyrking, import, prosessering, mat og fôr under EU forordning 1829/2003

Direktoratet for naturforvaltning og Mattilsynet har mottatt en søknad om markedsføringsgodkjenning for den genmodifiserte maishybriden 59122 x 1507 x NK603. Hybriden søkes godkjent under forordning 1829/2003 om genmodifisert mat og fôr i EØS-området. Søknaden omfatter bruksområdene dyrking, mat, fôr, import og prosessering. Vi gjør oppmerksom på at samme maishybrid har tidligere blitt sendt på offentlig høring ved søknad EFSA/GMO/UK/2005/21 (frist 31. august), men denne omfatter ikke bruksområdet dyrking.
Maishybriden er en krysning mellom de tre foreldrelinjene 59122, 1507 og NK603. Maislinje 59122 er transformert med to ulike gener for insektresistens, cry34Ab1 og cry35Ab1, som begge er benyttet for å bekjempe angrep fra billelarver innen slekten Diabrotica spp., og maislinje 1507 er transformert med genet cry1F som gir maisen resistens mot skadeinsektene European corn borer (Ostrinia nubilalis) og arter av nattfly (Sesamia sp.). Alle cry genene er hentet fra bakterien Bacillus thuringiensis. Både 59122 og 1507 er transformert med pat genet fra bakterien Streptomyces viridochromogenes, som gir plantene toleranse for ugrasmidler med virkestoff glufosinat-ammonium. Maislinje NK603 inneholder to kopier av genet cp4 epsps fra bakterien Agrobacterium sp. linje CP4, som gir plantene toleranse for ugrasmidler med virkestoff glyfosat (f. eks. Roundup). Plantene inneholder ikke gener som koder for antibiotikaresistens.

Et sammendrag av søknaden er tilgjengelig på publikumssidene til European Food Safety Authority (EFSA) på internett: http://www.efsa.europa.eu/en/science/gmo/gm_ff_applications/more_info/1307.html 
Vi ber om innspill til søknaden knyttet til aspekter vedrørende helse, miljø, landbruk, etikk, bærekraft og samfunnsnytte. Eventuelle kommentarer til søknaden må merkes med EFSA/GMO/UK/2006/30 og være Direktoratet for naturforvaltning i hende innen fredag 5. oktober 2007. Innspill kan sendes som brev eller e-post.
Postadresse:

Direktoratet for naturforvaltning
Tungasletta 2
7458 Trondheim
E-post:

postmottak@dirnat.no
